Pa in hof ná moord op 4 kindersSibusiso Mpungose in die hof. Foto: Leon Lestrade/African News Agency(ANA). Sibusiso Mpungose (44) het Vrydag in die Pinetown-landdroshof verskyn nadat hy glo sy drie kinders opgehang en sy stiefdogter verwurg het. Die saak teen Mpungose is tot 9 Oktober uitgestel vir verdere ondersoek. Die hof het gehoor Mpungose, van Durban, sal nie om borgtog aansoek doen nie. Hy gaan egter wel om regshulp aansoek doen. Mpungose is Woensdag in KwaDabeka, wes van Durban, in hegtenis geneem ná die moorde Dinsdag in Wyebank plaasgevind het. Hy het glo sy drie jongste kinders, onderskeidelik vier, ses en 10 jaar oud, in die gesin se huis opgehang nadat hy hulle by die skool opgelaai het. Mpungose het glo hierna sy 16-jarige stiefdogter by haar skool ontvoer en verwurg voor hy haar liggaam in ŉ boom gehang het. Mpungose en sy vrou is glo aan’t skei.